Document ID: 32003D0327

Απόφαση της Επιτροπής
της 12ης Μαΐου 2003
για μεταβατικά μέτρα σύμφωνα με τον κανονισμό (ΕΚ) αριθ. 1774/2002 όσον αφορά τη λειτουργία μονάδων αποτέφρωσης ή συναποτέφρωσης χαμηλού δυναμικού που δεν αποτεφρώνουν ή συναποτεφρώνουν υλικά ειδικού κινδύνου ή σφάγια που τα περιέχουν
[κοινοποιηθείσα υπό τον αριθμό Ε(2003) 1501]
(Τα κείμενα στην αγγλική, φινλανδική και σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2003/327/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη,
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου της 3ης Οκτωβρίου 2002 για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(1) και ιδίως το άρθρο 32 παράγραφος 1,
Εκτιμώντας τα εξής:
(1) Στον κανονισμό (EΚ) αριθ. 1774/2002 προβλέπεται η πλήρης αναθεώρηση των κοινοτικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο, συμπεριλαμβανομένης και της εισαγωγής ορισμένων αυστηρών απαιτήσεων. Επιπλέον, προβλέπεται ότι μπορούν να εγκριθούν κατάλληλα μεταβατικά μέτρα.
(2) Λόγω του αυστηρού χαρακτήρα αυτών των απαιτήσεων είναι αναγκαίο να προβλεφθούν μεταβατικά μέτρα για τη Φινλανδία και το Ηνωμένο Βασίλειο ώστε να δοθεί αρκετός χρόνος στη βιομηχανία για να προσαρμοστεί. Επιπλέον, πρέπει να αναπτυχθούν περαιτέρω εναλλακτικές μέθοδοι συλλογής, μεταφοράς, αποθήκευσης, εν γένει χειρισμού, μεταποίησης και χρησιμοποίησης ζωικών υποπροϊόντων καθώς και μέθοδοι τελικής διάθεσης αυτών των υποπροϊόντων.
(3) Συνεπώς, ως προσωρινό μέτρο πρέπει να εγκριθεί παρέκκλιση για τη Φινλανδία και το Ηνωμένο Βασίλειο έτσι ώστε να είναι σε θέση να επιτρέψουν στις επιχειρήσεις να συνεχίσουν να εφαρμόζουν τους εθνικούς κανόνες για τις μονάδες αποτέφρωσης ή συναποτέφρωσης χαμηλού δυναμικού που δεν αποτεφρώνουν ή συναποτεφρώνουν υλικά ειδικού κινδύνου ή σφάγια που τα περιέχουν.
(4) Προκειμένου να μην τίθεται σε κίνδυνο η υγεία των ζώων και η δημόσια υγεία η Φινλανδία και το Ηνωμένο Βασίλειο πρέπει να διατηρούν κατάλληλα συστήματα ελέγχου κατά την περίοδο των μεταβατικών μέτρων.
(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Παρέκκλιση όσον αφορά τις μονάδες αποτέφρωσης ή συναποτέφρωσης χαμηλού δυναμικού
1. Σύμφωνα με το άρθρο 32 παράγραφος 1 του κανονισμού (EΚ) αριθ. 1774/2002 και κατά παρέκκλιση του άρθρου 12 παράγραφος 3 του ίδιου κανονισμού, μπορούν να συνεχίσουν να χορηγούνται επιμέρους εγκρίσεις το αργότερο ως τις 31 Δεκεμβρίου 2004 σε επιχειρήσεις που πληρούν τους εθνικούς κανόνες για τις μονάδες αποτέφρωσης ή συναποτέφρωσης χαμηλού δυναμικού στις οποίες δεν εφαρμόζεται η οδηγία 2000/76/EΚ και οι οποίες δεν αποτεφρώνουν ή συναποτεφρώνουν υλικά ειδικού κινδύνου ή σφάγια που τα περιέχουν για την εφαρμογή αυτών των εθνικών κανόνων, από τη Φινλανδία στην περίπτωση μονάδων αποτέφρωσης ή συναποτέφρωσης χαμηλού δυναμικού και από το Ηνωμένο Βασίλειο στην περίπτωση μονάδων αποτέφρωσης χαμηλού δυναμικού υπό τον όρο ότι:
α) τα ζωικά υποπροϊόντα υπόκεινται σε ασφαλή χειρισμό και αποθήκευση και αποτεφρώνονται ή συναποτεφρώνονται χωρίς αδικαιολόγητη καθυστέρηση κατά τρόπον ώστε να μετατρέπονται σε ξηρή τέφρα·
β) η ξηρή τέφρα διατίθεται δεόντως και τηρούνται αρχεία με την ποσότητα και την περιγραφή των ζωικών υποπροϊόντων που αποτεφρώθηκαν και την ημερομηνία της αποτέφρωσης· και
γ) οι εθνικοί κανόνες εφαρμόζονται μόνον για τους χώρους και τις εγκαταστάσεις που εφήρμοζαν τους κανόνες αυτούς την 1η Νοεμβρίου 2002·
2. Η ξηρή τέφρα δεν απομακρύνεται από το θάλαμο καύσης παρά μόνον αφού ολοκληρωθεί η καύση. Η μεταφορά και η ενδιάμεση αποθήκευση της ξηρής τέφρας πραγματοποιείται σε κλειστό περιέκτη για να αποφεύγεται ο διασκορπισμός της στο περιβάλλον και η τελική διάθεση να γίνεται με ασφάλεια.
3. Σε περίπτωση γενικής βλάβης ή μη κανονικών συνθηκών λειτουργίας, ο υπεύθυνος λειτουργίας περιορίζει ή διακόπτει τις εργασίες το ταχύτερο δυνατόν, μέχρι να αποκατασταθούν οι κανονικές συνθήκες λειτουργίας.
Άρθρο 2
Μέτρα ελέγχου
Η αρμόδια αρχή λαμβάνει τα αναγκαία μέτρα για τον έλεγχο της συμμόρφωσης των εγκεκριμένων υπεύθυνων λειτουργίας χώρων και εγκαταστάσεων με τους όρους του άρθρου 1.
Άρθρο 3
Ανάκληση εγκρίσεων και τελική διάθεση υλικού μη συμμορφούμενου με την παρούσα απόφαση
1. Οι επιμέρους εγκρίσεις που χορηγήθηκαν από την αρμόδια αρχή σε μονάδες αποτέφρωσης και συναποτέφρωσης χαμηλού δυναμικού στις οποίες δεν εφαρμόζεται η οδηγία 2000/76/ΕΚ και οι οποίες δεν αποτεφρώνουν ή συναποτεφρώνουν υλικά ειδικού κινδύνου ή σφάγια που τα περιέχουν ανακαλούνται αμέσως και μονίμως για κάθε επιχείρηση, χώρο ή εγκατάσταση εάν δεν πληρούνται πλέον οι όροι της παρούσας απόφασης.
2. Η αρμόδια αρχή ανακαλεί τις άδειες που χορηγήθηκαν σύμφωνα με το άρθρο 1 το αργότερο την 31η Δεκεμβρίου 2004.
Η αρμόδια αρχή δεν χορηγεί τελική έγκριση σύμφωνα με τον κανονισμό (EΚ) αριθ. 1774/2002 εκτός και αν διαπιστώσει με βάση τους ελέγχους της ότι οι χώροι και οι εγκαταστάσεις που αναφέρονται στο άρθρο 1 ανταποκρίνονται σε όλες τις απαιτήσεις του εν λόγω κανονισμού.
3. Η τελική διάθεση τυχόν υλικών που δεν συμμορφώνονται με τις απαιτήσεις της παρούσας απόφασης γίνεται σύμφωνα με τις οδηγίες της αρμόδιας αρχής.
Άρθρο 4
Συμμόρφωση των ενδιαφερομένων κρατών μελών με την παρούσα απόφαση
Η Φινλανδία και το Ηνωμένο Βασίλειο λαμβάνουν αμέσως τα αναγκαία μέτρα για τη συμμόρφωση με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.
Άρθρο 5
Εφαρμογή
1. Η παρούσα απόφαση εφαρμόζεται από την 1η Μαΐου 2003 έως τις 31 Δεκεμβρίου 2004.
2. Εφαρμόζεται από την Δημοκρατία της Φινλανδίας στην περίπτωση μονάδων αποτέφρωσης ή συναποτέφρωσης χαμηλού δυναμικού.
Εφαρμόζεται από το Ηνωμένο Βασίλειο της Μεγάλης Βρετανίας και της Βόρειας Ιρλανδίας στην περίπτωση μονάδων αποτέφρωσης χαμηλού δυναμικού.
Άρθρο 6
Αποδέκτες
Η παρούσα απόφαση απευθύνεται στη Δημοκρατία της Φινλανδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 12 Μαΐου 2003.

Labels: 0
1
17
20